text: I X.
  Tum & Collatini Romanis sese hac formula dedidêre. Estisne vos legati, oratoresque mißi à populo Collatino, ut vos populumque Collatinum dederetis? Sumus. Est ne populus Collatinus in sua potestate? Est. Deditisne vos, populumque Collatinum, urbem, agros, aquam, terminos, delubra, utensilia, divina, humanaque omnia in meam, populique Romani ditionem? Dedimus. Et ego recipio. Neque enim deditio est, sine acceptione. Licet autem vitam salvam hic disertim non paciscantur Collatini, salva tamen iis manere debuit sub Romanis, & mansit. AEquitas enim vult iis etiam parci, qui sine conditionibus se victori dedunt aut supplices fiunt. Neque victori licet repudiare aut non admittere ejuscemodi deditiones.